Diari Oficial de la Generalitat Valenciana


Sumari del DOGV 4272, del 17-06-2002 (2002/6065)

ORDE de 20 de maig de 2002, de la Conselleria de Sanitat, per la qual convoca beques per finançar accions i projectes d'investigació específics sobre la infecció per VIH/sida i la problemàtica relacionada amb esta malaltia.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4272

Data del DOGV
:   17-06-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/6065


Data del document
:   20-05-2002

Organisme emissor
:   Conselleria de Sanitat

Tipus de document
:   Ordre

Descriptors 

:   * investigació mèdica
    * ajuda pública
    * suport econòmic
    * assignació per estudis
    * SIDA
    * professió sanitària

ORDE de 20 de maig de 2002, de la Conselleria de Sanitat, per la qual convoca beques per finançar accions i projectes d'investigació específics sobre la infecció per VIH/sida i la problemàtica relacionada amb esta malaltia. [2002/X6065]
  
La Conselleria de Sanitat, a través del Servici del Pla de la Sida de la Direcció General per a la Salut Pública, convoca la concessió d'ajudes per finançar accions i projectes d'investigació específics sobre la infecció per VIH/sida i la problemàtica que s'hi relaciona.
  
Les polítiques de la conselleria en matèria de sida per a la Comunitat Valenciana consideren entre els seus objectius generals afavorir la producció del coneixement científic en esta matèria. Esta convocatòria pretén potenciar les accions i la investigació en una àrea d'interés prioritari per a la Conselleria de Sanitat que ajude a fonamentar científicament programes i polítiques de salut sobre el VIH/sida a la Comunitat Valenciana.
  
Per això, i fent ús de les facultats que em conferixen l'article 35 de la Llei de la Generalitat Valenciana 5/1983, de 30 de desembre, de Govern Valencià; l'article 47.11 del text refós de la Llei de la Hisenda Pública de la Generalitat Valenciana, modificat per la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat Valenciana; i el Decret 87/1999, de 30 de juliol, del Govern Valencià, que aprova el Reglament Orgànic i Funcional de la Conselleria de Sanitat, modificat pel Decret 198/1999, de 19 d'octubre, i pel Decret 46/2001, de 27 de febrer, del Govern Valencià,
  
ORDENE
  
Article 1. Objectiu i classes d'ajudes
  
La present orde té com a objectiu convocar un concurs públic per a la concessió d'ajudes destinades a finançar accions i projectes d'investigació sobre la infecció VIH/sida i la problemàtica relacionada amb esta malaltia durant l'exercici 2001.
  
Article 2. Finançament
  
Les beques que regula esta orde es finançaran amb càrrec al programa pressupostari 413.10, capítol IV, codi de línia T3201000, per un import de cent seixanta-tres mil quatre-cents huitanta-quatre amb huitanta-nou (163.484,89) euros.
  
Article 3. Sol·licituds i beneficiaris
  
Podran sol·licitar les ajudes que regula esta orde:
  
1. El personal de plantilla de les institucions sanitàries, centres i servicis dependents de la Conselleria de Sanitat.
  
2. El personal de plantilla de les universitats, organismes públics i institucions sense finalitat lucrativa, situades en tots els casos a la Comunitat Valenciana.
  
Article 4. Sol·licitud i documentació
  
Les sol·licituds s'hauran de presentar segons el model I, i hauran de ser subscrites per l'investigador principal, que es responsabilitzarà de la realització del projecte. En la sol·licitud figurarà el nom de l'investigador, el seu lloc de treball, centre de treball i adreça per a notificacions, amb els següents documents:
  
a. Fotocòpia del DNI.
  
b. Autorització per part de la institució de la viabilitat i l'oportunitat de la realització del projecte sol·licitat.
  
c. Declaració jurada d'altres ajudes concedides per al mateix projecte que es presenta.
  
d. Acreditació d'estar al corrent de les obligacions fiscals i de la Seguretat Social si cal. L'acreditació es farà segons l'Orde de 30 de maig de 1996, de la Conselleria d'Economia i Hisenda (DOGV núm. 2.775, de 21.06.1996).
  
e. Currículum (model II).
  
f. Memòria del projecte (model III).
  
Les sol·licituds s'adreçaran al Servici del Pla de la Sida de la Direcció General per a la Salut Pública, al carrer del misser Mascó, 31, 46911 València.
  
El termini de presentació sol·licituds acabarà als 30 dies naturals del sendemà de la publicació d'esta convocatòria en el Diari Oficial de la Generalitat Valenciana, en el Registre General de la Conselleria de Sanitat o mitjançant qualsevol de les maneres previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El Servici del Pla de la Sida de la Direcció General per a la Salut Pública tornarà les sol·licituds i la documentació que no s'adapten a les exigències de la convocatòria.
  
Article 5. Objecte de la investigació
  
El projecte ha de tractar específicament sobre la infecció VIH/sida i/o processos i accions que es relacionen directament amb la seua problemàtica: prevenció, etiologia, diagnòstic, tractament i evolució de la malaltia, etc.
  
Article 6. Comissió avaluadora
  
Estarà presidida pel director general per a la Salut Pública i composta per:
  
- 1 representant de la Direcció d'Assistència Sanitària de Zona.
  
- 1 representant d ela Direcció General per a la Prestació Farmacèutica.
  
- 1 representant de la Direcció General de Drogodependències.
  
- 1 representant de l'Escola Valenciana d'Estudis per a la Salut.
  
La cap del Servici del Pla de la Sida actuarà com a secretària de la comissió avaluadora.
  
La comissió tindrà facultats per resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho considera oportú.
  
La comissió podrà disposar la constitució de subcomissions especialitzades, només per a col·laborar en la valoració dels projectes.
  
Article 7. Selecció de projectes
  
La comissió avaluadora valorarà els projectes segons els criteris de selecció següents:
  
a. Qualitat científica del projecte.
  
b. Rellevància en relació amb els aspectes següents:
  
- Impacte potencial sobre la millora de les actuacions a la Comunitat Valenciana.
  
- Caràcter multicèntric i multidisciplinari del projecte.
  
- Adequació dels recursos prevists als objectius que es proposen.
  
c. Es podrà adjudicar fins a un 25% del pressupost per als projectes que tracten sobre accions prioritàries per al desenvolupament de les polítiques sanitàries en matèria de sida per a la Comunitat Valenciana, seguint els criteris de selecció anteriors.
  
Article 8. La resolució
  
Les sol·licituds seran resoltes pel conseller de Sanitat, a proposta del director general per a la Salut Pública, com a president de la comissió avaluadora, mitjançant una resolució que serà publicada en el Diari Oficial de la Generalitat Valenciana en un termini màxim de tres mesos.
  
Si no hi ha resolució expressa en el termini establit, les sol·licituds es consideraran desestimades, sense perjuí del que dispose quan es dicte la corresponent resolució.
  
Article 9. Acceptació de l'ajuda
  
El Servici del Pla de la Sida enviarà a l'adjudicatari sol·licitant de l'ajuda el corresponent document d'acceptació que haurà de ser tornat ben emplenat, amb el vistiplau del responsable del centre de treball, en el termini de 15 dies comptadors des de la data de recepció, amb la documentació complementària que es requerisca. Si no la torna en el termini esmentat, s'entendrà que hi renuncia i se n'haurà de declarar la pèrdua del seu dret, segons que disposa l'article 7 del Decret 108/1992, de 6 de juliol, de la Generalitat Valenciana, que regula la concessió de beques.
  
Les decisions negatives seran comunicades als sol·licitants, cosa que no els impedirà de presentar noves sol·licituds en futures convocatòries.
  
Article 10. Finançament i forma de pagament
  
a. Les ajudes podran finançar totalment o parcialment el pressupost presentat per a l'execució del projecte, però es referiran sempre a despeses de funcionament. La quantia de les ajudes es determinarà en cada cas en funció dels interessos de l'avaluació establida en esta orde.
  
b. L'import de les ajudes es lliurarà a favor de la institució on preste servicis l'investigador principal, i la institució es comprometrà a la gestió dels fons i a la realització de les contractacions que si cal siguen procedents, segons les normes que per la seua naturalesa jurídica li siguen d'aplicació.
  
c. L'ordenació del pagament de les ajudes concedides al personal que es regula en l'article 3 d'esta orde es faran d'acord amb els criteris continguts en l'article 47 bis del text refós de la Llei de la Hisenda Pública de la Generalitat Valenciana, en la redacció donada per l'article 23 de la Llei 8/1995, de 29 de desembre, i per la Llei 9/1999, de 30 de desembre, ambdues de Mesures Fiscals, Administratives i d'Organització de la Generalitat Valenciana, en els termes següents:
  
1. A la concessió de subvencions es lliurarà el 40% de la quantitat assignada. Este pagament estarà condicionat a la presentació prèvia de justificació de despeses que cobrisca el percentatge esmentat, a la presentació de l'aval bancari prestat en forma i condicions reglamentàries, o bé a la presentació de fiança dipositada davant els servicis territorials de la Conselleria d'Economia, Hisenda i Ocupació de la província corresponent.
  
2. Quan l'entitat haurà justificat el 40% ja lliurat se'n podrà pagar un 20% més si es justifiquen despeses per este percentatge i amb els mateixos condicionants.
  
3. El 40% restant el farà efectiu la Generalitat Valenciana tan prompte com es justifique correctament la totalitat de la quantitat concedida.
  
En qualsevol cas, el pagament de les ajudes que regula esta orde podrà efectuar-se d'una sola vegada, després de la presentació d'original o fotocòpia compulsada de les factures o justificants de les despeses efectuades per l'import total de la quantitat assignada.
  
El termini de presentació dels justificants de despeses requerits acabarà el 15 de desembre del 2002.
  
Article 11. Memòria final
  
Els beneficiaris de les ajudes hauran d'enviar al Servici del Pla de la Sida, durant el primer semestre del 2003, la memòria final del projecte, en què s'inclourà un resum de la investigació junt amb una relació detallada de les despeses totals realitzades ajustades al model IV, així com les separates de publicacions o comunicacions a congressos, si n'hi ha. En la publicació de treballs científics, presentació de comunicacions a congressos i reunions científiques, etc., que tinguen lloc com a resultat d'esta ajuda, s'haurà de consignar l'origen del finançament i s'enviarà al Servici del Pla de la Sida un exemplar de la publicació amb la menció del número d'expedient. També s'enviaran les publicacions que es produïsquen com a conseqüència de l'ajuda després de la presentació de la memòria.
  
Article 12. Obligacions
  
L'incompliment per part dels beneficiaris dels requisits establits en esta convocatòria originarà el reintegrament de les quanties concedides, amb tots els efectes i responsabilitats que se'n deriven.
  
Article 13. Recursos
  
Contra la resolució d'adjudicació de les ajudes, que exhaurix la via administrativa, es podrà interposar potestativament el recurs de reposició davant el mateix òrgan que la va dictar, o bé es podrà impugnar directament davant l'òrgan jurisdiccional contenciós administratiu (article 116 de la Llei 30/1992, de 26 de novembre, modificada per la Llei 4/1999, de 13 de gener).
  
El recurs de reposició davant el conseller de Sanitat s'interposarà en el termini d'un mes des de la publicació o notificació de la resolució, en el cas que esta siga expressa. Si no ho és, el termini seria de tres mesos des del sendemà de produir-se la resolució presumpta.
  
Així mateix, el recurs contenciós administratiu es podrà interposar, segons els articles 109 i 110 de la Llei 30/1992, de Règim Jurídic de les Administracions i del Procediment Administratiu Comú, i els articles 10 i 46 de la Llei 29/1988, de 13 de juliol, Reguladora de la Jurisdicció Contenciosa Administrativa, davant la Sala Contenciosa Administrativa del Tribunal Superior de Justícia de la Comunitat Valenciana, en el termini màxim de dos mesos a partir del sendemà de la notificació de la resolució d'adjudicació de les ajudes.
  
Sense perjuí del que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'escrit d'interposició del recurs s'enviarà a la Direcció General per a la Salut Pública.
  
Article 14. Formalització de les sol·licituds
  
La sol·licitud d'ajuda es farà segons el model I.
  
Els models normalitzats estaran disponibles en les direccions territorials de la Conselleria de Sanitat, en els servicis centrals i en l'EVES. També se'n pot obtindre una còpia en el web de la Direcció General per a la Salut Pública de la Conselleria de Sanitat (http://dgsp.san.gva.es).
  
DISPOSICIONS FINALS
  
Primera
  
La Conselleria de Sanitat es reserva el dret de difondre i publicar els treballs dels projectes d'investigació que resulten seleccionats, durant un període màxim de dos anys.
  
Segona
  
S'autoritza el director general per a la Salut Pública perquè, en l'àmbit de les seues competències, adopte les mesures necessàries per al desplegament i l'aplicació d'esta orde.
  
Tercera
  
La present orde vigirà des del sendemà de la publicació en el Diari Oficial de la Generalitat Valenciana.
  
València, 20 de maig de 2002
  
El conseller de Sanitat,
  
SERAFÍN CASTELLANO GÓMEZ
  
MODEL I
  
Sol·licitud
  
Constarà dels apartats següents:
  
a. Títol del projecte.
  
b. Nom de l'investigador principal, amb menció del lloc de treball, centre de treball i adreça.
  
c. Llista d'investigadors col·laboradors.
  
d. Especificació de la quantitat sol·licitada.
  
A la sol·licitud s'adjuntaran els documents següents:
  
- Fotocòpia del DNI.
  
- Autorització del responsable de la institució.
  
- Justificació d'estar al corrent de les obligacions fiscals estatals i autonòmiques i de la Seguretat Social, si és procedent.
  
- Currículum de l'investigador principal model II.
  
- Memòria del projecte model III.
  
MODEL II
  
El currículum de l'investigador tindrà els apartats següents:
  
a. Formació acadèmica.
  
b. Activitats professionals.
  
c. Publicacions relatives al VIH/sida dels últims cinc anys.
  
d. Participació en congressos amb temes referents a la matèria.
  
e. Línies d'investigació en què ha treballat.
  
f. Altres mèrits.
  
MODEL III
  
La memòria del projecte constarà dels apartats següents:
  
a. Protocol: títol, autors, institució, data.
  
b. Contingut: índex del protocol.
  
c. Introducció:
  
- Problema en estudi, definicions i conceptes.
  
- Marc teòric.
  
- Antecedents.
  
- Hipòtesis.
  
- Variables.
  
- Justificació.
  
d. Objectius, material i mètode:
  
- Tipus d'estudi.
  
- Univers i mostra.
  
- Instruments.
  
- Procediments.
  
- Pla de tabulació i anàlisi.
  
- Recursos sanitaris.
  
- Cronograma.
  
- Bibliografia consultada.
  
e. Informe de la comissió d'investigació o del responsable d'investigació del centre.
  
f. Pressupost detallat on constarà:
  
- Material fungible.
  
- Bibliografia.
  
- Assistència a congressos.
  
- Recursos humans i materials necessàries per a la realització del projecte.
  
- Altres.
  
MODEL IV
  
Memòria final del projecte. Constarà dels apartats:
  
a. Títol i resum del projecte.
  
b. Memòria econòmica.
  
Tots els models normalitzats estaran disponibles en les direccions territorials de la Conselleria de Sanitat, en els servicis centrals i en l'EVES.